ফিনল্যান্ড
ফিনল্যান্ড (ফিনীয় ভাষায় Suomen tasavalta "সুওমেন্‌ তাসাভাল্‌তা", সুয়েডীয় ভাষায়: Republiken Finland "রেপুব্লিকেন্‌ ফিন্‌লান্দ্‌") উত্তর-পশ্চিম ইউরোপে বাল্টিক সাগরের উপকূলে অবস্থিত একটি রাষ্ট্র। ফিনল্যান্ড ইউরোপের সবচেয়ে উত্তরে অবস্থিত দেশগুলির একটি। এর এক-তৃতীয়াংশ এলাকা সুমেরুবৃত্তের উত্তরে অবস্থিত। এখানে ঘন সবুজ অরণ্য ও প্রচুর হ্রদ রয়েছে। প্রাচীরঘেরা প্রাসাদের পাশাপাশি আছে অত্যধুনিক দালানকোঠা। দেশটির বনভূমি এর সবচেয়ে গুরুত্বপূর্ণ প্রাকৃতিক সম্পদ; এগুলিকে প্রায়ই ফিনল্যান্ডের "সবুজ সোনা" নামে ডাকা হয়। হেলসিঙ্কি ফিনল্যান্ডের রাজধানী ও বৃহত্তম শহর।
ফিনীয় ভাষা
ফিনীয় ভাষা (মূলতঃ সুয়েডীয় শব্দ Finska "ফিন্‌স্কা" হতে; ফিনীয় ভাষায় Suomi "সুওমি" বা Suomen kieli "সুওমেন্‌ কিএলি") ফিনল্যান্ডের রাষ্ট্রভাষা। এছাড়া সুইডেন ও নরওয়েতে ভাষাটি সরকারীভাবে স্বীকৃত। ফিনল্যান্ডের প্রায় ৫০ লক্ষ লোক ফিনীয় ভাষায় কথা বলে। এছাড়া মার্কিন যুক্তরাষ্ট্র, কানাডা, রাশিয়া ও এস্তোনিয়াতেও ভাষাটি কথিত হয়। সারা বিশ্বে প্রায় ৬০ লক্ষ লোক এই ভাষায় কথা বলে।